## El CECOPI recomana precaució davant del risc d’incendis forestals i la baixada de les temperatures

*** La secretària autonòmica informa d’una avaria en una línia elèctrica d’alta tensió en una zona de Chiva, possiblement causada pel vent
* La portaveu avança que s’estan intensificant els treballs de rentada de carrers i buidatge de campes d’apilament**

La secretària autonòmica de Seguretat i Emergències, Irene Rodríguez, ha informat de les principals qüestions que s’han abordat en la reunió del CECOPI, en la qual han participat el conseller d’Emergències i Interior, Juan Carlos Valderrama, i la delegada del Govern a la Comunitat Valenciana, Pilar Bernabé.

La portaveu del CECOPI ha explicat que en la reunió s’ha fet un repàs de “tots els treballs que s’estan duent a terme en la zona de l’emergència per part dels diferents servicis, així com l’estat general de preemergències i emergències que tenim hui a la Comunitat Valenciana”.

En este sentit, en el CECOPI s’ha abordat l’evolució de l’episodi de vents d’ahir. Durant tot el dia “es van registrar vents bastants forts en tota la província de Castelló, i també en el sud de la província d’Alacant”, segons ha afirmat Irene Rodríguez.

En relació amb la meteorologia, ja no hi ha alertes vigents per vents i fenòmens costaners en tota la Comunitat Valenciana. Però la secretària autonòmica ha comentat que “el vent, que estava bufant de ponent, hui vindrà des del nord i això provocarà, com ja vam dir ahir, una baixada molt important de les temperatures”.

Tal com ha recordat, “ahir ja es va traslladar esta informació a tots els ajuntaments i servicis d’intervenció als quals pot afectar esta situació, perquè no només ho transmeten als seus intervinents a fi de prendre les decisions pertinents al respecte, sinó també perquè es transmeta a la població els consells i les qüestions que els puguen afectar”.

Segons Irene Rodríguez, són baixades de temperatures “que, en cas de produir-se, començaran durant el dia de hui, però que principalment serà a partir de la nit”. Sobre este assumpte, la portaveu del CECOPI ha traslladat “màxima precaució, sobretot en el tema de llum, d’instal·lacions de calefacció, tant si són elèctriques, per la sobrecàrrega de la xarxa, que pot provocar algun incendi, o si són de combustió, també per l’emissió de gasos. Cal tindre la màxima prevenció i evitar incidents al respecte”, ha insistit.

La secretària autonòmica d’Emergències i Interior ha detallat que “ahir estàvem en nivell de preemergència 3 de risc d’incendis forestals i ja vam tindre xicotets conats d’incendis de vegetació, sobretot molt a prop de carreteres, la qual cosa fa pensar que podrien haver sigut provocats pel llançament de burilles per les finestretes dels cotxes”.

**Conseqüències**

I, en eixe sentit, ha recordat “la prohibició d’este comportament i les conseqüències greus que pot ocasionar, sobretot per al medi ambient i per a les persones, mentres que alguns d’estos incendis van obligar o van dificultar la circulació en les carreteres per estar molt a prop d’estes”.

“Eren xicotets incendis, i es va actuar amb rapidesa”, ha explicat Irene Rodríguez, “no obstant això, sí que volem recalcar esta qüestió, perquè és molt important”, ha assegurat. També ha advertit que “està prohibit fer cremes quan estem en nivell de preemergència 3 i 2” i ha insistit que “estem en un risc important d’incendis forestals”.

Finalment, ha resumit les altres qüestions abordades pel CECOPI, i ha comentat que Iberdrola “ha informat que s’ha produït hui, este mateix matí, una avaria en una línia d’alta tensió en una zona de Chiva, que estaven tots els equips mobilitzats i que esperaven solucionar-la en breu”.

Irene Rodríguez ha aclarit que “una altra de les conseqüències és que puguen ocórrer incidències d’este tipus, probablement pel vent”.

Respecte als treballs relacionats amb la DANA, la portaveu del CECOPI ha confirmat que “el dispositiu continua sense més incidències dins dels treballs d’extracció de llots en garatges i soterranis, retirada de campes i la qüestió de l’aigualeig de carrers, que ja ahir vam parlar que serà un treball molt més intens que permetrà posar fi a eixa incomoditat, la pols en suspensió, i que és una de les qüestions que s’abordaran amb més intensitat a partir d’ara”.

Fecha: 12/01/2025